

***Број: 02 - \_\_\_\_\_\_\_\_\_\_***

***\_\_\_\_\_\_\_\_\_\_\_\_ 2024 година ПРЕДЛОГ***

***С к о п ј е***

***ЗАПИСНИК***

***од******Сто педесет и четвртата седница на Управниот одбор на***

***Фондот за здравствено осигурување на Република Северна Македонија,***

*одржана на 5, 9, 24, 29 и 30 јануари и на 7 февруари 2024 година*

* ***I***

*На 5 јануари 2024 година (петок) со почеток од 9.00 часот, по пат на конференциска врска, согласно член 20 на Деловникот за работата на Управниот одбор Управниот одбор, ја започна Сто педесет и четвртата седница.*

***Во работата на седницата учествуваа следните членови на Управниот одбор:***

* *Дејан Николовски - претставник од Министерството за финансии – претседател, сметано од 01.01.2024 година;*
* *д-р Фадил Цана – претставник од Министерство за здравство – заменик на претседателот;*
* *д-р Љубиша Каранфиловски - претставник од Сојузот на синдикатите на Македонија – член;*
* *д-р Димитар Димитриевски - претставник на пензионерите во Република Северна Македонија – член;*
* *д-р спец. д-р сци. Тања Дејаноска - претставник на стопанствениците – член*
* *дипл. фарм. спец. Маја Ковачева - претставник од Лекарската, Фармацевтската и Стоматолошката комора на Македонија – член*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Асаф Абдурамани, ВД директор на ФЗОРСМ;*
* *м-р. Даниела Јовческа – Ѓуровска, раководител на одделение за здравствено осигурување и нормативно правни работи, во својство на записничар*

*Седницата ја отвори и водеше претседателот Дејан Николовски. На почетокот утврди дека се присутни сите шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Одлука за утврдување на вредноста на бодот за платите на вработените во Фондот за здравствено осигурување на Република Северна Македонија*

*Потоа праша дали има и други предлози за разгледување на денешната седница, односно за дополнување на дневниот ред. Бидејќи такви предлози не беа дадени,* *Управниот одбор за седницата едногласно го усвои следниот*

***Д Н Е В Е Н Р Е Д***

1. *Одлука за утврдување на вредноста на бодот за платите на вработените во Фондот за здравствено осигурување на Република Северна Македонија*

*Потоа се пристапи кон разгледување на единствената точка на дневниот ред.*

# **ТОЧКА 1 -** Одлука за утврдување на вредноста на бодот за платите на вработените во Фондот за здравствено осигурување на Република Северна Македонија

*Како вовед кон точката на дневниот ред претседателот Дејан Николовски, потсети дека на седницата на Управниот одбор која се одржа во ноември 2023 година се донесе Одлука за утврдување на вредноста на бодот за платите на вработените во Фондот за здравствено осигурување на РСМ со која за период од 01.11.2023 година до 30.11.2023 година вредноста на бодот изнесува 69,2 денари, а за период од 01.12.2023 година до 31.12.2023 година вредноста на бодот изнесува 77,16 денари. Укажа и на тоа дека согласно одредбите на Законот за здравственото осигурување, Управниот одбор на Фондот треба во рок од 10 дена од денот донесувањето на Буџетот на Република Северна Македонија, да донесе нова Одлука за вредноста на бодот на вработените во Фондот. Посочи и на фактот дека со донесувањето на новиот буџет на Фондот за 2024 година, во истиот нема доволно средства кои се наменети за плата на вработените во Фондот.*

*Директорката Магдалена Филиповска Грашкоска, укажа на тоа дека од директорите на Фондот нема конкретен Предлог Одлука за утврдување на вредноста на бодот за платите на вработените во Фондот и останува на членовите на Управниот одбор да одлучат дали вредноста на бодот ќе биде 66,86 денари или 77,16 денари.*

*ВД Директорот Асаф Абдурамани, појасни дека со новиот буџет на Фондот за 2024 година нема доволно средства за плати на вработените, за да се покрие покачувањето од 3,5% ниту за покачувањето од 11,5% кое го добија вработените со Одлуката на Управниот одбор во ноември 2023 година. Укажа и на тоа дека Фондот со цел да се спречи да дојде до оваа ситуација навремено барал пренамена на средства, но за тоа не се добил позитивен одговор од страна на Министерство за финансии.*

*Претседателот Дејан Николовски, укажа на тоа дека при носење на новата Одлука за вредноста на бодот треба да се согледа реалноста, а тоа е дека нема средства во буџетот на Фондот за зголемени плати. Посочи и на тоа дека Одлуката која ја донел Управниот одбор во ноември 2023 година била условно донесена во период кога се уште не бил изгласан буџетот во Собранието на РСМ за 2024 година и не била позната односно заокружена финансиската рамка за исплата на плати. Се осврна и на Одуката за платите донесена од страна на Управниот одбор на Фондот за пензиско и инвалидско осигурување дека според информациите со кој располага, истата е спротивна на закон. Посочи на тоа дека за да не се доведе и Управниот одбор на Фондот за здравствено осигурување во ситуација да носи одлука спротивна на закон како што тоа е пример во Фондот за пензиско и инвалидско осигурување неминовно е да се донесе нова Одлука каде вредноста на бодот би изнесувала 66,86 денари за период од 01.01.2024 година до 31.12.2024 година, со тоа што може покачувањето од 77,16 денари да има одложно дејство од 01.01.2025 година. Укажа и на тоа дека согласно Законот за извршување на буџет, можат вработените на Фондот да бидат наградувани.*

*Директорката Магдалена* *Филиповска Грашкоска, посочи дека согласно сегашната финансиска состојба нема да има средства за награди за вработените бидејќи нема доволно средства во буџетот за таа намена. Укажа и на тоа дека сега Управниот одбор не носи одлука за ново покачување, туку дали ќе се задржи Одлуката на Управниот одбор донесена во ноември 2023 година.*

 *Љубиша* *Каранфиловски, укажа на тоа дека како преставник на Синдикатот, Управниот одбор на Фондот со последната одлука ја зголеми вредноста на бодот за плати на вработените и тоа од 3,5% за ноември 2023 година и 11,5% за декември 2023 година. Постави прашање и за тоа колава би била финансиската импликација на Фондот ако остане ова покачување и алармираше за тоа дека секое намалување на вредноста на бодот ќе предизвика незадоволство кај вработените во Фондот кое би се манифестирало во облик на протест и штрајк. Неговиот личен став е дека останува на тоа вредноста на бодот да биде 77,16 денари за 2024 година односно да соодејствува на таа што е веќе донесена со одлуката во ноември 2023 година. Посочи и на тоа дека не треба да има одложување на покачување на бодот за 2025 година како што беше предлогот на претседателот Дејан Николовски, бидејќи смета дека тоа не е најдобро решение во услови кога од септември се најавува дека ќе има промена во пресметката на платите, која ќе биде поврзана со просечната плата. Укажа и на тоа дека треба да се направат напори за да се обезбедат потребните финансиски средства за плати на вработените во Фондот и дека Управен одбор не треба да ги негира односно побива веќе донесените одлуки за зголемување на вредноста на бодот за плати.*

*Директорката Магдалена Филиповска Грашкоска, како одговор на прашањето поставено од членот Љубиша Каранфиловски за тоа колку финансиски импликации би имал Фондот ако остане ова покачување на вредноста на бодот, посочи дека истиот бил изнесувал 103 милиони денари, во кои спаѓаат платите на сите вработени како и платите за новите вработувања за кои во моментов течат огласи за вработување и за кои е претходно добиена согласност од сите надлежни институции. Укажа и на тоа дека во случајов од страна на Фондот не се бараат нови средства за плати туку се бара пренамена на средствата од Програма 20 на Програма 10 каде се опфатени ставките за плата и придонеси и на тој начин би се обезбедило доволно финансиски средства.*

*Претседателот Дејан Николовски, појасни дека ребаланс на буџетот е нешто што е најнеизвесно во мометов за тоа кога може се случи односно постои голема веројатност тоа да биде во декември 2024 година. Го посочи и моментот дека оваа година престојат избори како и формирање на нова Влада и дека нема да може ребаланост да се случи за брзо време односно дека истиот најверојатно ќе биде на крајот на годината. Укажа и на тоа дека пренамената на средства има крајна цел, а тоа е зголемување на плати на вработените во Фондот што не соодејствува со политиката на ММФ, Светска банка и на Европска Унија. Посочи на тоа дека нивниот став за тоа да нема зголемување на платите мора да се почитува бидејќи од тоа зависат многу средства кои државата ги добива од овие меѓународните фактори по разни основи, бидејќи во спротивно ќе треба да се соочиме со последици кои можат да ја доведат и редовната плата во прашање. Ги информираше членовите и за тоа дека од страна на Министерство за финансии е веќе пратен допис до ММФ дека нема да има зголемување на платите во 2024 година.*

*Маја Ковачева, укажа на тоа дека не и е познат фактот дека е испратено писмо до ММФ по однос на платите, но смета треба да се изнајде начин за тоа Управниот одбор да не ја негира веќе донесената одлука со која се покачи вредноста на бодот во текот на месец ноември 2023 година.*

*Претседателот Дејан Николовски, објасни дека Управниот одбор на Фондот ја донел одлуката условно односно со надеж дека ќе се обезбедат доволно средства во Буџетот за 2024 година, што гледано од сегашна преспектива не се остварило бидејќи во Собрание се изгласа буџет со лимитирани односно намалени финански средства во ставката определена за плати на вработените во Фондот. Посочи и на тоа дека во време на донесување на оваа Одлука не било пратено писмото до ММФ, односно истото било пратено од страна на Министерството за финансии во декември 2023 година, односно на крај на годината.*

*Димитар Димитриевски, укажа на тоа дека во овие новонастанати околности со кои имаме ситуација на намален буџетот на Фондот за плати на вработените во Собранието на РСМ како и допис до ММФ од страна на Министерството за финансии дека нема да има зголемување на платите, не му се остава доволно простор на Управниот одбор за инпровизација, освен да го прифати предлогот на претседателот Дејан Николовски за носење на нова одлука со која вредноста на бодот да изнесува 66,86 денари за период од 01.01.2024 година до 31.12.2024 година, со тоа што може покачувањето од 77,16 денари да има одложно дејство од 01.01.2025 година.*

*Маја Ковачева, постави прашање за тоа дали Управниот одбор на Фондот за пензиско и инвалидско осигурување ќе донесе иста одлука за нивните вработени како и Управниот одбор на Фондот за здравствено осигурување на РСМ. Укажа и на тоа дека намалувањето на платите кај вработените ќе предизвика незадоволство кое ќе се рефлектира негативно на нивната мотивираност за работа и пружање на квалитетна сервисна услуга кон граѓаните и фирмите како и дека ќе биде причина за одлив на работници од Фондот.*

*Претседателот Дејан Николовски, како одговор на прашањето на членот Маја Ковачева, укажа на тоа дека одлуката на Управниот одбор на Фондот за пензиско и инвалидско осигурување за покачување на платите е незаконска и дека ќе следи одговорност за раководителите и за членовите на Управниот одбор. Уште еднаш повтори дека Управниот одбор на Фондот за здравствено осигурување треба да донесе одлука во рамките на закон и во рамките на предвидените буџетски средства за таа намена. Го посочи и моментот дека во Министерството за финансии се веќе намалени платите на работените за 30%.*

*Директорката Магдалена Филиповска Грашкоска, укажа на тоа дека Одлуката на Уставниот суд по однос на намалување на платите на вработените во Министерството за финансии е во мирување односно дека истата не е укината.*

*Претседателот Дејан Николовски, посочи на моментот дека постои можност вработените во Министерството за финансии, да треба да ги враќаат веќе земените плати за претходниот период.*

*Љубиша Каранфиловски, се надоврза дека го разбира образложението дека нема доволно средства во буџетот на Фондот кој е наменет за плати на вработените, но сепак смета дека тоа не е доволна причина за да се донесе нова одлука со која би се намалило не само покачувањето на платата од 11,5% дадено за месец декември 2023 година туку и покачувањето на плата од 3,5% дадено во месец ноември 2023 година на вработените во Фондот.*

*ВД Директорот Асаф Абдурамани, појасни дека вредноста на бодот пред покачување од 3,5% изнесувала 66,86 денари, па после тоа со покачувањето од 3,5% вредноста на бодот изнесувала 69,2 денари, а со покачувањето од 11,5% вредноста на бодот изнесувала 77,16 денари. Укажа и на тоа дека за да може Фондот да исплати плата со зголемување од 3,5% во буџетот му недостастуваат 46 милиони денари, а за да исплати плата со зголемување од 11,5% му недостасуваат 103 милиони денари.*

*Директорката Магдалена Филиповска Грашкоска, посочи дека во ставката предвидена за плати на вработените на Фондот нема доволно средства ни за покачувањето од 3,5%.*

*Димитар Димитриевски, постави прашање за тоа дали постои некоја друга можност или предлог што би можеле да го разгледаат.*

*Директорката Магдалена Филиповска Грашкоска, укажа на тоа дека друга опција е да се направи пренамена на средствата од ставка 401 на 402 која се однесува на плати и придонеси, бидејќи вака како што е поставен буџетот нема да има средства ни за нови вработувања. Посочи и на тоа дека Фондот уште во текот на месец август 2023 година во буџетскиот циркулар ги барал и овие зголемувања на платите за 11,5% како и дополнителни 20% со цел да се изедначат платите на вработените во Фондот за здравствено осигурување со тие на вработените во Фондот за пензиско и инвалидско осигурување.*

*Тања Дејаноска, постави прашање за тоа колку бил бодот на платите во Фондот за пензиско и инвалидско осигурување, пред нивното покачување за 30%.*

*Директорката Магдалена Филиповска Грашкоска, укажа на тоа дека нема информации за тоа колкав бил бодот на платите на вработените во Фондот за пензиско и инвалидско осигурување, бидејќи кај нив покачувањето на платата не влегува во основната плата туку е општ додаток на плата кој е регулиран со колективен договор. Појасни дека нивната плата се состои од основна плата со вредност на бод и редовен додаток на сите вработени кој произлегува од склучениот колективен договор помеѓу синдикатот и работодавачот. Посочи дека тоа не случај со Фондот за здраственото осигурување каде согласно одредбите на Законот за здраственото осигурување, вредноста на бодот на платата на вработените се одредува со Одлука на Управниот одбор на Фондот.*

*Тања Дејаноска, укажа на тоа дека моментално членовите на Управниот одбор се наоѓаат во незавидна положба и дека истата нема доволно информации за тоа како се движат платите во јавниот сектор. Посочи и на тоа дека истата не е за радикално намалување на платата на вработените односно вработените во 2024 година да добијат барем 3,5% зголемување.*

*Претседателот Дејан Николовски, посочи на тоа дека ребаланс на буџетот може да има и во септември 2024 година, па тогаш Управниот одбор да донесе нова одлука, но сето тоа се само препоставки во моментов. Укажа и на тоа дека во буџетот нема средства ни за исплата на зголемувањето од 3,5%.*

*Директорката Магдалена* *Филиповска Грашкоска, уште еднаш појасни дека Фондот уште во текот на месец август 2023 година во буџетскиот циркулар ги барал овие зголемувања на платите за 11,5% како и дополнителни 20% со цел да се изедначат платите на вработените во Фондот за здравствено осигурување со тие на вработените во Фондот за пензиско и инвалидско осигурување, но за истото не добил позитивен одговор од Министерството за финансии. Укажа и на тоа дека во текот на собраниската расправа за буџетот, праќале амандмани, но Собранието го изгласало предлогот на Министерството за финансии и поради тоа не се обезбедиле доволно средства во буџетот на Фондот за таа намена. Уште еднаш посочи дека предлогот на Фондот е да се направи пренамена на средствата од програма 20 на програма 10 односно од ставка 401 на 402 со што би се обезбедиле доволно средства за плати на вработените до крајот на годината. Укажа и на тоа дека со пренамената не би се зголемил буџетот туку само се префрлаат средствата од една на друга ставка во рамките на истиот буџет.*

*ВД Директорот Асаф Абдурамани, појасни дека за покачувањето 3,5% за месец ноември 2023 година како и за покачувањето од 11,5% за месец декември 2023 година кое го добија вработените со Одлуката на Управниот одбор во ноември 2023 година, се сметаше дека Министерството за финансии ќе излезе во пресрет за да се обезбедат овие средства за плати и за 2024 година, но со донесувањето на новиот буџет за 2024 година овие покачувања не се опфатени односно се предвидени помалку средства за исплата на плати.*

*Директорката Магдалена Филиповска Грашкоска, укажа и на тоа дека од вкупниот буџет на Фондот за 2024 година само 1,5% е предвиден за исплата на плати на вработените во Фондот, а порано тој процент изнесувал 2%.*

*Претседателот Дејан Николовски, повторно се осврна на неговиот предлог за тоа како треба да гласи новата Одлука и тоа вредноста на бодот да изнесува 66,86 денари за период од 01.01.2024 година до 31.12.2024 година, со тоа што може покачувањето од 77,16 денари да има одложно дејство од 01.01.2025 година.*

*Љубиша Каранфиловски, укажа дека образложението на претседателот за тоа дека нема доволно финансиски средства во буџетот на Фондот за 2024 година како и ставот искажан во писмото пратено до ММФ од страна на Министерството за финансии дека нема да има зголемување на платите е донекаде прифатливо, но смета дека намалувањето и на тие 3,5% и враќање на бодот на 66,86 денари е многу драстично и ќе предизвика негативни последници за вработените на Фондот и поради тоа не може да се согласи и со ова намалување.*

*Тања Дејаноска, истакна дека се согласува со ставот на членот Љубиша Каранфиловски дека треба да остане барем покачувањето на платите од 3,5% на вработените, бидејќи навистина се работи за значително намалување кое ќе се одрази на целокупното работење на Фондот и смета дека во иднина треба се превземат мерки за регулирање на процентот кој е наменет за плати од вкупниот буџет на Фондот за да не може да биде симнат од 2% на 1,5%. Укажа и на тоа дека генерално е против намалување на платите на вработените во Фондот.*

*Претседателот Дејан Николовски, укажа на тоа дека во сегашни услови на распореденост на буџетските средства не смее да има зголемување на платите, но се согласи со тоа дека во иднина треба да се изнајде начин како да се надмине оваа ситуцација.*

*Љубиша Каранфиловски, даде предог покачувањето од 3,5% да продолжи и за оваа година, со тоа што зголемувањето за 11,5% да има одложна примена во текот на 2024 година, а не во текот на 2025 година, со образложение дека во текот на 2024 година ќе бидат предвидени нови коефициенти за пресметка на плата.*

*Тања Дејаноска, повторно се наврати на ставот дека треба да се донесе одлука за фикирање на процентот наменет за плати во вкупниот буџет на Фондот, со цел да не може истиот да се намали од 2% на 1,5% во иднина.*

*Директорката Магдалена Филиповска Грашкоска, појасни дека не постои законска можност Управниот одбор на Фондот да донесе Одлука со која ќе влијае врз проценот предвиден за плати во вкупниот буџет на Фондот бидејќи утврдувањето на истиот е во надлежност на Министерството за финансии. Истакна дека многу често во праксата се случува буџетскиот циркулар доставен од институциите да не соодејствува со она што Министерство за финансии ќе го предложи во Владата и до Собранието, под изговор дека истиот се предимензиониран. Укажа и на тоа дека средствата кои ги барал Фондот со буџетскиот цирклуар воопшто не биле предимензионирани односно дека истиот бил услогласен со реалните потреби, но за жал не бил прифатен од страна на Министерството за финансии.*

*Фадил Цана, категорично истакна дека е против предлогот за намалување на платите на вработените без оглед на оправдувањата дека не се предвидени доволно финансиски средства во буџетот за таа намена. Истакна дека целосно ја поддржува и стои зад одлуката на Управниот одбор за покачување на платите донесена во ноември 2023 година и дека тоа покачување треба да биде опфатено и во новата Одлука за 2024 година со која вредноста на бодот би изнесувала 77,16 денари. Укажа и на тоа дека како што може да се обезедат средства за функционирање на здравствените установи така треба да се изнајде начин да се обезбедат средства и за плати на вработените во Фондот.*

*Претседателот Дејан Николовски, укажа на тоа дека секое зголемување на платите надвор од предвидените буџетски средства е незаконска и поради тоа останува на претходно наведеното и го стави предлогот на гласање односно вредноста на бодот да изнесува 66,86 денари за период од 01.01.2024 година до 31.12.2024 година, а покачувањето од 77,16 денари да има одложно дејство од 01.01.2025 година.*

*За предлогот на претседателот, Управниот одбор пристапи кон гласање:*

*Членовите Дејан Николовски и Димитар Димитриевски гласаа ЗА предлогот, членовите Фадил Цана и Љубиша Каранфиловски гласаа ПРОТИВ, додека пак членовите Тања Дејаноска и Маја Ковачева беа ВОЗДРЖАНИ.*

*Со оглед на тоа дека го нема потребното мнозинство за донесување на Одлуката, претседателот Дејан Николовски, предложи Управниот одбор да продолжи со работа во 14 часот, со цел да се направат дополнителни конултации.*

* ***II***

*Седницата продолжи со работа во истиот ден односно на 5 Јануари 2024 во 14.00 часот (петок) преку конференциска врска со присуство на:*

***Присутни членови на Управниот одбор:***

* *Дејан Николовски - претставник од Министерството за финансии – претседател, сметано од 01.01.2024 година;*
* *д-р Љубиша Каранфиловски - претставник од Сојузот на синдикатите на Македонија – член;*
* *д-р Димитар Димитриевски - претставник на пензионерите во Република Северна Македонија – член;*
* *д-р спец. д-р сци. Тања Дејаноска - претставник на стопанствениците – член*
* *дипл. фарм. спец. Маја Ковачева - претставник од Лекарската, Фармацевтската и Стоматолошката комора на Македонија – член*

***Отсутни членови на Управниот одбор:***

* *д-р Фадил Цана – претставник од Министерство за здравство – заменик на претседателот;*

***Присутни од ФЗОМ:***

* *м-р Магдалена Филиповска Грашкоска, директор на ФЗОРСМ*
* *Асаф Абдурамани, ВД директор на ФЗОРСМ*
* *м-р. Даниела Јовческа – Ѓуровска, раководител на одделение за здравствено осигурување и нормативно правни работи, во својство на записничар*

*Претседателот на Управниот одбор Дејан Николовски утврди дека се присутни пет членови на Управниот одбор со што се исполнети условите за продолжување на седницата и за полноважно работење и одлучување. Притоа, Управниот одбор продололжи со дискусијата по однос на точката на дневниот ред.*

*Маја Ковачева, укажа на тоа дека согласно закон сме обврзани да донесеме Одлука за вредноста на бодот на вработените во Фондот, и даде предлог истата да се донесе само за месец јануари 2024 година, а во тој период Управниот одбор да се обрати до Министерството за финансии, со цел да се види дали постои можност да се направат пренамена на средства.*

*Претседателот Дејан Николовски, посочи дека ставот на Министерството за финансии е јасен и дека одговорот ќе биде дека нема финансиски средства за покачување на плати.*

*Тања Дејаноска, укажа на тоа дека не станува збор за зголемување на платите на вработените и со тоа не се оди спортивно на ставот на ММФ, туку станува збор за намалување на платите на вработените.*

*Љубиша Каранфиловски, се согласи со тоа дека станува збор за намалување на платите, бидејќи вработените веќе земале плата за декември 2023 година со покачување од 77,16 денари која се исплатила во јануари 2024 година, односно се исплатила од буџетот за 2024 година, и поради тоа нема пречка истата да продолжи да се исплатува и понатаму во следните 11 месеци. Укажа и на тоа дека на оваа седница се дискутира за намалување на вредноста на бодот на вработените во Фондот за 15%, а од друга страна има информации дека со новиот предлог Закон за административни службеници се предвудува зголемување на платите во администрација.*

*Директорката Магдалена Филиповска Грашкоска, појасни дека вработените земале плата за декември 2023 година која се исплатила во јануари 2024 година, во согласност со Одлуката на Управниот одбор со која вредноста на бодот за периодот од 01.12.2023 година до 31.12.2023 година изнесувал 77,16 денари и дека истата повеќе не е во сила односно престанала да важи.*

*Љубиша Каранфиловски, појасни дека веќе е направен преседан и исплатена е плата со вредност на бод од 77,16 денари во јануари 2024 година односно веќе е исплатена плата од буџетот предвиден за 2024 година и поради тоа смета дека исплата треба и понатаму да продолжи во тој правец и не може платата за наредниот месец да биде пониска од претходниот месец.*

*Директорката Магдалена Филиповска Грашкоска, уште еднаш укажа на тоа дека во буџетскиот циркулар биле превидени и средства за зголемување на платите на вработените, но за истото не добиле согласност од Министерството за финансии.*

*Љубиша Каранфиловски, предложи да се донесе одлука со вредност на бодот од 77,16 денари со важност до 15.01.2024 година, со цел да се почека новиот предлог Законот за административни служебници кои поради тоа што се носи со европско знаменце, има реални шанси истиот до тогаш да биде донесен. Смета дека по 15.01.2024 година, Управниот одбор треба повторно да има седница и по разледување на законските прописи и по извршени дополнителни консултации да донесе нова одлука.*

*Тања Дејаноска, се согласи дека треба да се почека да се донесе новиот Закон за административни службеници, па потоа Управниот одбор да донесе одлука. Укажа и на тоа дека буџетот треба да се реорганизира во согласност со буџетските средства одобрени од страна на Министерство за финансии, за повторно да има репрограмирање за 2024 година, со цел да нема вакви проблеми во иднина.*

*Маја Ковачева, укажа на тоа дека е потребно да се бара писмен доказ од Министерство за финансии, по однос на пренамената на средства, за да знае Управниот одбор како треба да постапи, бидејќи во мометов не може да се донесе одлука.*

*Претседателот Дејан Николовски, укажа на тоа дека одговорот од Министерството за финансии е јасен, а тоа е дека не се предвидени средства за таа намена во буџетот на Фондот и повторно го стави својот предлог за вредноста на бодот да изнесува 66,86 денари за период од 01.01.2024 година до 31.12.2024 година, со тоа што покачувањето од 77,16 денари да има одложно дејство од 01.01.2025 година, на гласање.*

*За предлогот на претседателот, Управниот одбор повторно пристапи кон гласање:*

*Членовите Дејан Николовски, Димитар Димитриевски и Маја Ковачева гласаа ЗА предлогот, членот Љубиша Каранфиловски гласаше ПРОТИВ, додека пак членот Тања Дејаноска беше ВОЗДРЖАНА.*

*Љубиша Каранфиловски, предложи седницата на Управниот одбор да продолжи во вторник, поради постоење на објективни причини како што се престојните празници, немањето на кворум за донесување на одлука на сегашната седница како и моментот дека сеуште не е донесена Одлуката за вредноста на бодот на платата на државните службеници, што секоја година ја носи Владата на РСМ, во согласнот со Законот за административни службеници.*

*Со оглед на тоа дека и другите членови се согласија со предлогот на членот Љубиша, Каранфиловски, дискусијата по однос на оваа точка се прекина и се одлучи седницата да продолжи во вторник 09.01.2024 година во 12 часот, во просториите на Фондот за здравствено осигурување на РСМ.*

* ***III***

*Седницата продолжи со работа на ден 09 Јануари 2024 во 12.00 часот (вторник), во просториите на Фондот за здравствено осигурување на РСМ, со присуство на:*

***Присутни членови на Управниот одбор:***

* *Дејан Николовски - претставник од Министерството за финансии – претседател, сметано од 01.01.2024 година;*
* *д-р Љубиша Каранфиловски - претставник од Сојузот на синдикатите на Македонија – член;*
* *д-р Димитар Димитриевски - претставник на пензионерите во Република Северна Македонија – член;*
* *д-р спец. д-р сци. Тања Дејаноска - претставник на стопанствениците – член;*
* *дипл. фарм. спец. Маја Ковачева - претставник од Лекарската, Фармацевтската и Стоматолошката комора на Македонија – член.*

***Отсустни членови на Управниот одбор:***

* *д-р Фадил Цана – претставник од Министерство за здравство – заменик на претседателот*

***Присутни од ФЗОМ:***

* *м-р Магдалена Филиповска Грашкоска, директор на ФЗОРСМ;*
* *Асаф Абдурамани, ВД директор на ФЗОРСМ;*
* *Фатиме Идризи, директор на секторот за управување со човечки ресурси, (делумно присутна);*
* *Миле Сугарев, директор на секторот за финансиски прашања, ( делумно присутен);*
* *Христо Трповски,раководител на одделението за регрес и судски постапки, во својство на записничар;*
* *м-р. Даниела Јовческа – Ѓуровска, раководител на одделение за здравствено осигурување и нормативно правни работи, во својство на записничар.*

*Претседателот на Управниот одбор Дејан Николовски, утврди дека се присутни пет членови на Управниот одбор со што се исполнети условите за продолжување на седницата и за полноважно работење и одлучување. Притоа, побара од службите во Фондот да достават Правилник за плати како и податок за број на вработени во подрачните служби на Фондот и податок за висина на платите. Укажа и на тоа дека останува на тоа што го кажал на претходната седница и дека сака да види каква е ситуацијата со платите на вработените во Фондот односно нивниот номинален износ, со цел да добие пореална слика за состојбата.*

*Димитар Димитриевски, постави прашање по однос на тоа дали како Управен одбор се обврзани да го следат ставот на ММФ дека не треба да има зголемување на платите.*

*Претседателот Дејан Николовски, укажа на тоа дека немањето на средства во буџетот на Фондот за плати е реалниот проблем врз основа на кој не може да се поддржи вредноста на бодот да биде 77,16 денари, кој беше предвиден со Одлуката на Управниот одбор донесена во ноември 2023 година.*

*Тања Дејаноска, смета дека не се работи за зголемување на плати, туку дека станува збор за намалување на плати поради немање на доволно средства во буџетот на Фондот за 2024 година, за таа намена. Укажа и на тоа дека нема документ за зголемување на плата.*

 *Директорката Магладена Филиповска Грашкоска појасни дека платата е зголемена врз основа на Одлука на Управниот одбор донесена во месец ноември 2023 година.*

*ВД Директорот Асаф Абдурамани, ги информираше присутните дека има вкупно 723 вработени на неопределено време и 72 вработени на определено време во Фондот.*

*Фатиме Идризи, укажа на тоа дека има 72 работни позици на определено време и дека не располага со бројка на вработени во подрачни служби, но може дополнително да ја обезбеди.*

*Љубиша Каранфиловски, праша за тоа што е со 60-те нови вработувања за што има распишано огласи.*

*Фатиме Идризи, извести дека претежно станува збор за лица кои се веќе вработени на определено време и за лица кои работат под договор за дело во Фондот.*

*Претседател Дејан Николовски, праша за тоа дали постои превработеност во Фондот.*

*Фатиме Идризи, укажа на тоа дека има поплаки од подрачните служби кои се жалат дека немаат доволно кадар за работа.*

*Директорката Магдалена Филиповска Грашкоска, дополни дека во Фондот има недостаток на кадар од типот на доктори, фармацевти, економисти и информатичари, па поради тоа на огласите се бара и ваков тип на кадри.*

*Љубиша Каранфиловски, праша колку бода има вработен во Фондот со високо образование на најниско работно место.*

*Фатиме Идризи, одговори дека најниско работно место со високо образование е стручен соработник кој има 663 бода, а највиското е секториски директор со 1359 бода. Укажа и на тоа дека бодовите се разликуваат во подрачните служби во зависност од тоа дали спаѓа во мала, средна или голема подрачна служба. Посочи дека големината на подрачната служба се определува според бројот на осигурениците на подрачјето каде што истата се наоѓа.*

*Директорката Магдалена Филиповска Грашкоска, ги информираше членовите на Управниот одбор, за средбата која ја имаа директорите на Фондот со претставници од УПОЗ, ССМ и претставникот на синдикатот на ниво на работодавец и го пренесе нивниот став дека доколку се намали вредноста на бодот на платите на вработените на Фондот ќе излезат на штрајк.*

*Љубиша Каранфиловски, уште еднаш укажа на тоа дека треба и понатаму да се задржи вредноста на бодот од 77,16 денари, која Управниот одбор ја донесе во ноември 2023 година, со оглед на тоа дека веќе од буџетот на Фондот во текот на месец јануари 2024 година е исплатена декемврската плата со ова покачување на бодот. Поради тоа смета дека треба да се направат напори и да се најдат финансиски средства да продолжи и понатаму исплата со вредност на бодот од 77,16 денари, бидејќи како преставник на синдикатот не може да подржи намалување на платата на вработените во Фондот. Укажа и на тоа да се разгледа можноста од пренамена на средства со цел да се обезбедат тие 103 милиони денари кои се потребни за да може да продолжи платата да се исплатува со вредност на бод од 77,16 денари и за останатите 11 месеци.*

*Тања Дејаноска, преложи новата одлука за вредност на бодот да изнесува 77,16 денари и да важи само 30 дена, за да има време да се обезбеди одобрение од Министерство за финансии за пренамена на средства.*

*Директорката Магдалена Филиповска Грашкоска, одговори дека Фондот има испратено допис за пренамена на средства за зголемување на платите за 15% до Министерството за финасии уште во месец октомври 2023 година, но од нивна страна е добиен негативен одговор. Укажа и на тоа дека тогаш на седницата на Управниот одбор во ноември 2023 година од нив како директори било предложено зголемување на вредноста на бодот за 3,5% кој е исплатен со ноемвриската плата во месец декември 2023 година и дека на тој Управен одбор по предлог на тогашниот претседател др. Фадил Цана, со надеж дека ќе има зголемување на буџетот за 2024 година било предложено да има уште едно зголемување на вредноста на бодот за 77,16 денари за месец декември 2023 година и по таа вредност е исплатена декемвриската плата во јануари 2024 година.*

*Претседателот Дејан Николовски, укажа на моментот дека буџетот за 2024 година е веќе донесен и изгласан во Собранието на РСМ и од него не постои поголем доказ и поради тоа Управниот одбор е обврзан да донесе одлука во рамките на распожливите буџетски средства за таа намена. Потоа постави прашање и до директорот на секторот за финансиски прашања, кој беше повикан со цел да одговори за тоа дали Фондот има доволно финансиски средства да исплати плати во 2024 година со вредност на бод од 77,16 денари.*

*Миле Сугарев, одговори дека со платата која е исплатена за декември 2023 година во јануари 2024 година со вредност на бод 77,16 денари се исплатени вкупно 43.580,000 денари од средствата на Фондот за таа намена. Поради тоа потребни се уште 68,5 милиони денари за да се исплатат плати за 12 месеци доколку се задржи оваа динамика и истата вредност на бодот. Укажа на тоа дека постои можност овие средства да се обезбедат со пренамена на средствата од Програма 20 на Програма 10 каде се опфатени ставките за плата и придонеси, за што е потребна согласност од Министерството за финансии.*

*Директорката Магдалена Филиповска Грашкоска, дополни дека максималниот износ за пренамена на средства кој ќе биде потребен на Фондот е 103 милиони денари за целата година, за да може да се исплатат платите со вредност на бод од 77,16 денари.*

*Претседателот Дејан Николовски, ги извести присутните дека Владата на РСМ ќе донесе заклучок со кој ќе им препорача на членовите на Управниот одбор на Фондот да ја донесат Одлуката за утврдување на вредноста на бодот за платите на вработените во Фондот во согласност со одобрениот буџет на Фондот за 2024 година за таа намена. Поради тоа, предложи седницата да се прекине и повторно да продолжи преку конференциска врска (преку Microsoft teams) откако ќе се добие Заклучокот од Владата.*

*По предлогот на претседателот, Управниот одбор едногласно одлучи седницата да биде прекината а терминот за продолжение да биде утврден дополнително.*

*Седницата беше прекината во 14.20 часот.*

* ***IV***

*Седницата продолжи со работа на 24 јануари 2024 година во 12.00 часот во просториите на Фондот, со присуство на:*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фадил Цана, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Претседателот на Управниот одбор Дејан Николовски го отвори продолжението на Сто педесет и четвртата седница и утврди дека се присутни сите шест членови на Управниот одбор со што се исполнети условите за полноважно работење и одлучување.*

*Истакна дека на 11 јануари од Фондот до членовите на Управниот одбор беше доставена препораката на Владата на РСМ која била донесена на 9 јануари 2024 година. Со неа на членовите на Управниот одбор им се препорача одлуката за утврдување на вредноста на бодот за платите на вработените во Фондот да ја прилагодат согласно со одобрениот буџет на Фондот за 2024 година а зголемената вредност на бодот утврдена во ноември 2023 година да има одложена примена од јануари 2025 година. Исто така, потсети дека за да може да се продолжи со седницата а согласно со препораката на Владата, на 11 јануари со е-меил до директорите на Фондот побарал известување која е вредноста на бодот со која би се вклопиле во одобрениот буџет на Фондот за 2024 година. Пресметка сеуште не е доставена, но и сега ако се достави би можеле да ја земеме во разгледување.*

*Побара секторот за човечки ресурси да подготви предлог за вредноста на бодот по кој ќе може да се одлучува, како што се правело секогаш кога на дневниот ред било утврдување на вредноста на бодот за платите.*

*Потоа продолжи со изнесување податоци за зголемувањата на платите, односно на вредноста на бодот во Фондот во текот на 2023 година со кои платите биле зголемени за вкупно 50%.*

*Љубиша Каранфиловски укажа дека во текот на минатата година беше извршено и намалување на бројот на бодовите за сите работни места во Фондот, па ако и тоа се земе во вид, вкупното зголемување на платите не надминува 40%.*

*Тања Дејаноска пак наведе дека веќе имавме утврдено дека платите во Фондот се пониски од сродните институции и дека зголемувањата се извршија заради усогласување со нив. Покрај тоа, имавме едно линеарно зголемување како последица на утврдената минимална плата во државата и едно зголемување врз основа на Општиот колективен договор за јавниот сектор, но тие зголемувања се извршија во сите институции.*

* *Потоа беше поделен материјал со пресметки извршени од стручната служба на Фондот во кои се прикажани потребните и расположливите средства за исплата на платите од буџетот на Фондот во буџетската 2024 година и тоа со неколку варијанти на вредноста на бодот (66,86; 69,20; 77,16 со 831 вработен и 61,50; 59; 66,86 и 69,20 со 861 вработен, односно со новите вработени по огласите кои ги објави Фондот). Истовремено се подели и соопштението на Синдикатот УПОЗ до средствата за информирање, според кое доколку се намалат платите ќе се активира одлуката за штрајк.*

*Објаснување на пресметките даде директорот Абдурамани, изложувајќи колку средства за плати има Фондот и колкав кусок би имал во различните варијанти на вредноста на бодот.*

*Потоа директорката Филиповска Грашкоска наведе дека според укажувањето на синдикатот, доколку Управниот одбор постапи во согласност со препораката на Владата, имајќи ги во вид расположливите средства за плати во буџетот на Фондот вредноста на бодот треба да биде 61 денар. Со тоа платите би се вратиле на ниво од пред зголемувањето за 10% согласно со Општиот колективен договор за јавниот сектор.*

*По ова, Тања Дејаноска потенцира дека, во таков случај зборуваме за намалување на платите а при таква состојба не можеме да прифатиме нови вработувања во Фондот за што се спроведува постапка.*

*Потоа Миле Сугарев зборуваше за текот на активностите за планирање на средствата во буџетот за 2024 година наменети за платите. Наведе дека Фондот имал побарано средства за зголемувањето од 10% согласно со Колективниот договор, како и за предвидените нови 56 вработувања. Министерството за финансии од своја страна не ги зело во вид средствата потребни за зголемување од 10% согласно со Колективниот договор. Така, за Фондот одобрило дополнителни средства од 60 милиони денари за 800 вработени, а на пример за Фондот на пензиското и инвалидското осигурување одобрило 55 милиони денари за 500 вработени. Со тоа, одобрениот буџет не е доволен ниту за исплата на плати во висина зголемена за 10% согласно со Колективниот договор, што исто така е незаконски како и утврдувањето на платите над одобрениот буџет.*

*На прашање од Тања Дејаноска кое би било решението, Миле Сугарев одговори дека решението е Министерството за финансии да дозволи пренамена на средства. Пренамената не би го променила вкупниот буџет на Фондот. Дополни и дека Фондот има најмал удел на функционалните расходи во вкупниот свој буџет од сите фондови во регионот како и дека тој удел од година в година се намалува.*

*Дејан Николовски укажа дека со оглед дека буџетот е веќе утврден и во овој момент не може да се менува, имајќи ја во вид и препораката на Владата, единствено решение е утврдувањето на вредноста на бодот во согласност со расположливите средства.*

*Љубиша Каранфиловски истакна дека не може воопшто да се зборува за вредност на бодот под 66,86 денари која соодветствува на зголемувањето согласно со Колективниот договор. Но, пред сѐ треба да се раководиме од последната утврдена вредност од 77,16 денари, по која веќе е исплатена една плата од буџетот за 2024 година а за која вредност е потребно Фондот да добие дозвола за пренамена.*

*И директорот Абдурамани наведе дека не се дискутира за вредност на бодот под 66,86 денари, бидејќи средствата за таа вредност би требало да сметаме дека сигурно ќе ги добиеме.*

*Дејан Николовски повторно побара од Фондот да биде даден предлог за вредноста на бодот по кој ќе може Управниот одбор да одлучува, зашто имаме обврска да донесеме одлука за на вработените во Фондот да може да им се исплати плата.*

*Директорката Филиповска Грашкоска одговори дека Фондот не може да даде усогласен предлог и потсети дека и одлуката во ноември не беше донесена согласно со предлогот на Фондот туку на претседателот на Управниот одбор.*

*Љубиша Каранфиловски пак потенцира дека Управниот одбор тогаш одлучил очекувајќи дека Фондот во меѓувреме ќе обезбеди средства и за натамошно исплаќање на платите со таа вредност. За плата по бод од 66,86 денари Владата ќе мора да обезбеди средства и за исплата по таа вредност Фондот има законско покритие. Потоа праша, со оглед на изборите што претстојат, до кога може да се изврши пренамена на средства во буџетот а директорите одговорија дека пренамени ќе може да се вршат но во предизборниот период не е дозволено зголемување или намалување на платите.*

*Тања Дејаноска предложи, како би можело да се исплати плата на вработените, да се донесе одлука со последната вредност на бодот која ќе важи за месец јануари. Потоа, во следниот период да се вложат усилби за измени во буџетот, односно за пренамена на потребните средства во ставката за плати, за да може таа вредност на бодот да остане и понатаму. Истакна дека при гласањето за утврдување на буџетот на Фондот за 2024 година на седницата на 29 декември, укажала дека Фондот ќе има проблеми со таков буџет и дека тој не е во согласност со потребите на осигурениците и на здравствените установи. Затоа и не гласала за него а сега не поддржува намалување на вредноста на бодот. Додека не се репроектира буџетот, треба да остане вредноста на бодот утврдена во ноември а намалување на бодот и истовремено вработување нови работници е контрадикторност. Наведе и дека поради буџетот веќе се покажале проблеми во некои здравствени дејности а и проблемот со платите е дел од тоа. Потоа ги праша директорите дали имаат сознание до каде е постапката за донесување на Законот за административните службеници со кој се предвидува платата во новата година да не може да биде пониска од претходната година а директорите одговорија дека тој закон е во постапка во Собранието.*

*Фадил Цана потоа предложи, доколку може да се донесе одлука со вредноста на бодот утврдена во ноември која ќе важи подолго од еден месец, со важност од три или шест месеци.*

*Претседателот Дејан Николовски уште еднаш потенцира дека не треба да се одлага донесувањето одлука зашто без тоа нема да може да се исплати платата во Фондот и праша дали има согласност вредноста на бодот да се утврди на 66,86 денари, што претставува вредност со вклучено зголемувањето од 10% врз основа на Колективниот договор.*

*Љубиша Каранфиловски повторно истакна дека вредноста на бодот од 66,86 денари е неспорна, но веќе е исплатена плата по 77,16 денари и имаме најава за штрајк на вработените. Со оглед на тоа, предложи во претстојните денови менаџментот на Фондот да контактира со синдикатот за да се види дали има можност за некакво заеднички прифатливо решение.*

*Директорката Филиповска Грашкоска праша дали Управниот одбор би прифатил предлог усогласен со синдикатот а директорот Абдурамани нагласи дека за какво било решение за кое во моментов нема средства на ставката за плати ќе биде неопходна пренамена, а за тоа немаме согласност од Министерството за финансии.*

*Фадил Цана изрази неразбирање за противењето на Министерството за финансии во услови кога Фондот во својот буџет има доволно средства на други ставки.*

*Димитар Димитриевски предложи вредноста на бодот да се утврди на 66,86 денари што е вредност согласно со Колективниот договор, бидејќи за таква одлука има законско покритие. За евентуални зголемувања да се одлучува во текот на годината доколку бидат создадени услови, односно ако бидат обезбедени средства за тоа, а најдоцна во 2025 година.*

*Фадил Цана наведе дека укажувањата и податоците велат дека платите во Фондот се ниски споредено со сродните институции. Според тоа, незаконито би можело да биде само изгласувањето вредност со која во Фондот платите би биле повисоки од сродните институции. Ние тука не зборуваме за таков исчекор.*

*Маја Ковачева истакна дека лекарската, стоматолошката и фармацевтската комора не се против зголемување на платите во Фондот, односно против вредноста на бодот утврдена во ноември (77,16 денари). Но тоа треба да биде во согласност со законите. Од таа причина и треба да ни биде презентирано на кои прописи да ја засноваме одлуката. Очекуваме и предлог од Фондот по кој би одлучувале.*

*Директорката Филиповска Грашкоска наведе дека законската основа за донесување на одлуката од страна на Управниот одбор е членот 60-в на Законот за здравственото осигурување а директорот Абдурамани наведе дека од страна на Фондот се дадени пресметките за различни варијанти на вредноста на бодот од кои Управниот одбор треба да одлучи.*

*Маја Ковачева праша што ќе се случи доколку се утврди вредност од 77,16 денари па средствата за плати бидат исцрпени во септември и до крајот на годината да не може да исплаќаат плати.*

*Директорите на Фондот и неколкумина од членовите на Управниот одбор изнесоа претпоставка дека при таква состојба, веројатно Владата би морала да најде начин да се обезбедат средства за да може институцијата да работи, но не може да се претпостави дали притоа ќе има основа и за поведување некаква постапка за одговорност за донесувањето на одлуката.*

*Потоа Љубиша Каранфиловски праша дали има подготвеност да се донесе одлука со последната вредност на бодот со важење од еден месец за да се исплати платата за јануари и истовремено од Министерството за финансии да се побара согласност за пренамена на средства од други ставки на ставката за плати.*

*Тања Дејаноска дополни со укажување дека во барањето до Министерството за финансии би требало да се извести кои би биле последиците доколку пренамена не биде дозволена.*

*Претседателот Дејан Николовски повторно истакна дека Управниот одбор има обврска да донесе одлука зашто без тоа нема да може да се исплати платата во Фондот. Имајќи во вид дека вредноста на бодот од 66,86 денари, што претставува вредност со вклучено зголемувањето од 10% врз основа на Колективниот договор е неспорна и за неа има законска основа, предложи Управниот одбор да се изјасни за утврдување на вредноста на бодот на 66,86 денари. Овој предлог го стави на гласање.*

*За усвојување на предлогот гласаа Дејан Николовски и Димитар Димитриевски, Маја Ковачева се воздржа од гласање а Фадил Цана, Љубиша Каранфиловски и Тања Дејаноска гласаа против.*

*На тој начин,* ***предлогот за донесување Одлука за утврдување на вредноста на бодот за платите на вработените на Фондот со вредност на бодот од 66,86 денари не беше усвоен****.*

*По гласањето, Маја Ковачева наведе дека била воздржана зашто од расположливите податоци не може да се увери дека некое од дискутираните решенија е законито и вистинско решение за утврдување на вредноста на бодот. Констатира дека во состојба кога Управниот одбор не може да донесе одлука, има две можности, или како Управен одбор да поднесе оставка или со итен и добро образложен допис до Министерството за финансии да се побара итен одговор за можноста да се дозволи пренамена на средствата во буџетот на Фондот.*

* *Во 15.38 часот поради неодложни обврски седницата ја напушти Тања Дејаноска а Управниот одбор продолжи да работи со кворум од пет члена.*

*Работата продолжи со дискусија за висината на платите за одделни нивоа на работни места во Фондот врз основа на податоците што ги претставија директорите.*

*Потоа, во 15.55 часот се одлучи седницата да биде прекината, а да продолжи во термин што ќе биде дополнително определен.*

* ***V***

*Седницата продолжи со работа на 29 јануари 2024 година во 12.00 часот во просториите на Фондот, со присуство на:*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фадил Цана, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Претседателот на Управниот одбор Дејан Николовски ја отвори седница и утврди дека се присутни сите шест членови на Управниот одбор со што се исполнети условите за полноважно работење и одлучување.*

*Потоа наведе дека во претходните продолженија на седницата имаше сеопфатна дискусија, беа дадени и дискутирани различни предлози но беше донесена одлука. Веќе е крај на месецот и мораме да донесеме одлука за да може да се исплати плата на вработените. За да не излеземе од рамките на законот, треба да се вратиме на состојбата од пред донесувањето на одлуката на седницата од 27 ноември, односно да донесеме одлука со која вредноста на бодот ќе се утврди на 66,86 денари.*

*Фадил Цана наведе дека Управниот одбор веќе донел одлука за вредност од 77,16 денари и по таа вредност е исплатена една плата. Наведе дека и според неговото сфаќање но и според правниците со кои се консултирал, препораката на Владата во однос на вредноста на бодот не е од задолжителен карактер. По нејзиното донесување, цело време како да се насочуваме дека имаме обврска да постапиме согласно со неа. Доколку би било така, тогаш и ние не би биле орган кој одлучува. Наведе оти смета дека во овој момент Управниот одбор не треба да оди наспроти тоа што го одлучил во ноември.*

*Љубиша Каранфиловски истакна оти останува фактот дека во ноември сме утврдиле вредност од 77,16 како и дека е исплатена една плата со таа вредност а се објавени и огласи за нови вработувања со плати според таа вредност на бодот. Треба да најдеме излезно решение за актуелната ситуација и да донесеме одлуката, но за тоа ни треба и поткрепа со податоци и активности од менаџментот на Фондот. Кога ја донесовме одлуката во ноември очекувавме дека ќе следат активности со кои ќе се обезбедат средства за натамошно исплаќање на платите со таа висина. Наведе и дека како негов претставник, ќе остане на ставот кој е поддржан од синдикатот, а тоа е да нема намалување на вредноста на бодот утврдена во ноември. Се надевам дека ќе се најде начин да се обезбедат средства за задржување на таа вредност. Ако тоа би помогнало, предложи и Управниот одбор заедно со директорите да оди на разговор со Министерството за финансии за наоѓање начин.*

*Фадил Цана предложи да се донесе одлука која ќе важи до полугодието, изразувајќи убеденост дека дотогаш ќе се најде решение, имајќи во вид дека Фондот располага со доволно средства вклучувајќи и резерви од 26 милиони евра нераспределени средства.*

*Дејан Николовски пак наведе дека може да се постапи и обратно, односно да се донесе одлука во согласност со расположливите средства која ќе важи до полугодието, а потоа, доколку бидат обезбедени дополнителни средства, да се донесе нова одлука за повисока вредност на бодот.*

*Маја Ковачева наведе дека ставот на лекарската, стоматолошката и фармацевтската комора е вработените во Фондот да земаат поголеми плати. Ова од причина што во Фондот платите се пониски од сродните институции и поради тоа губи стручен и искусен кадар од разни струки. На коморите им е важно да се одржи и подобри квалитетот на работата на Фондот а тоа не може да се обезбеди со ниски плати. Од друга страна, коморите бараат при утврдувањето на платите да се почитуваат и законите а според стручни лица кои ги консултирав, секоја одлука која значи излегување од буџетот е незаконита и за таква одлука може да бидеме повикани на одговорност. Точно е дека во ноември донесовме одлука за вредност од 77,16 денари која се однесуваше на декемвриската плата што се исплаќа од буџетот за 2024 година. Но, штом во меѓувреме не биле обезбедени средства, односно пренамена за да може таква плата да се исплаќа и понатаму, требаше пред исплатата на платата да бидеме повикани и запознаени со состојбата, па да одлучевме како да постапиме во тие околности и евентуално да ја преиспитавме одлуката. Имајќи го во вид наведеното, под сегашните околности јас ќе бидам воздржана доколку се предложи донесување на одлука за утврдување на бодот.*

*Директорката Филиповска Грашкоска наведе дека и на 1 јануари да се состанел Управниот одбор не ќе можело да се промени ништо, бидејќи одлуката била со важност до крајот на 2023 година и со истекувањето на годината престанала да важи. Исто така, Управниот одбор бил запознаен со расположливите средства, па затоа во ноември не ја утврдил вредноста на бодот од 77,16 за ноемвриската плата туку само за декемвриската, имајќи во вид дека декемвриската плата ќе се исплати од средства на буџетот за 2024 година.*

*Љубиша Каранфиловски наведе дека зголемената вредност на бодот беше барање на синдикатот кое како предлог го изнесе претседателот а ние го поддржавме. Сега треба да се бара решение, ако треба и да се разговара со синдикатот.*

*Фадил Цана потенцира дека со вредноста на бодот од 77,16 денари не се излегува надвор од вкупниот буџет на Фондот во чии рамки има доволно неангажирани средства (26 милиони евра), така што тоа не може да се смета незаконито. Наведе и дека има примери кога Владата со Министерството за здравство и Фондот обезбедувале значителни средства за здравствени установи дури и во случаи кога недостатокот бил резултат на лошо менаџирање. Не би било добро да останеме запаметени како Управен одбор кој не успеал да обезбеди пристојни плати за вработените во една важна институција.*

*Димитар Димитриевски пак укажа дека не се работи за тоа дали ќе има средства, односно дали конечно ќе се дозволи пренамена, туку ова е прашање на финансиска дисциплина, почитување на утврдениот буџет. Државата и нејзините институции мора да се придржуваат кон утврдените правила. Наведе и дека не се согласува дека Управниот одбор ја утврдува вредноста на бодот. Управниот одбор ја донесува одлуката, но иницијативата доаѓаат од менаџментот, кој треба да даде предлог со податоци, пресметки.*

*И Дејан Николовски истакна дека, настрана од препораката на Владата, Управниот одбор мора да се држи до реалната ситуација и можностите. Со вредноста на бодот од 77,16 денари се излегува од средствата утврдени во буџетот за платите.*

*Тања Дејаноска наведе дека ги разбира позициите како на претседателот така и на другите дискутанти, но како и на претходното продолжение на седницата, ќе укаже дека основниот проблем е во несоодветниот буџет на Фондот кој таа не го поддржала. Наведе дека на повеќе јавни здравствени установи – болници неоправдано им се доделуваат средства, посочувајќи го примерот на Клиничката болница Штип за која биле доделени средства од 30.000 евра за набавка на софтвер. Сега, од дискусиите на оваа седница произлегува дека на ставката за плати во буџетот на Фондот нема доволно средства ниту за старата висина на бодот, пред зголемувањето. Запраша како е тоа можно и како се дозволило, како и дали се укажува потреба Управниот одбор да ги разгледува и одобрува и самите барања на средства за буџетот што Фондот ги упатува до Министерството за финансии.*

* *Во тој момент, на членовите на Управниот одбор им беше поделена копија од дописот што на 13 ноември 2023 година Фондот го упатил до Министерството за финансии со наслов „Образложение на предлог буџет за Фондот за здравствено осигурување на Република Северна Македонија за 2024 година“ и архивски број 08-20919/1 a директорката Филиповска Грашкоска го објасни.*

*Претседателот Дејан Николовски побара да биде повикан директорот на секторот за финансиски прашања Миле Сугарев за да даде дополнителни објаснувања.*

*Миле Сугарев даде дополнителни објаснувања на дописот како и одговори на прашањата на членовите на Управниот одбор. Нагласи дека Фондот побарал 516 милиони за плати а Министерството за финансии одобрило 462 милиони. Одобрениот износ е недоволен за платите на тогашниот број на вработени со 10% зголемување врз основа на Колективниот договор а во исто време Министерството даде согласност за новите вработувања.*

*Дејан Николовски нагласи дека за вредноста на бодот од 66,86 денари која е со 10% зголемување согласно со Колективниот договор секако би се обезбедиле средства а Миле Сугарев укажа дека и за таа вредност, како и за 77,16 денари во моментов нема средства на ставката за плати, така што во двата случаи одлуката би била спротивна на Законот за финансиска дисциплина. Во моментов имаме средства за вредност на бодот под 60 денари.*

*Потоа Љубиша Каранфиловски праша зошто од Фондот не се даде предлог според тоа колку средства има со образложение а Управниот одбор ќе одлучи дали тоа ќе го прифати или ќе одлучи поинаку.*

*Фадил Цана даде предлог да се донесе одлука за вредност од 77,16 денари со важење од шест месеци, по што повторно да се одлучува а Тања Дејаноска се согласи, додавајќи дека одлуката треба да содржи и обврска за итно барање пренамена на средства од Министерството за финансии.*

*Димитар Димитриевски праша како би се исплаќала понатаму платата ако со исплати од шест месеци по вредност од 77,16 денари се потрошат повеќе средства а Министерството за финансии во меѓувреме не одобри пренамена од други ставки.*

*Во продолжение се дисутираа повеќе предлози за различна вредност на бодот и различна временска важност на одлуката што би се донела како и до кој месец Фондот би имал средства за плати во различните варијанти. Ниту еден од предлозите не беше ставен на гласање.*

*Потоа претседателот предложи седницата да биде прекината и да продолжи следниот ден во 16 часот преку конференциска врска, со што се согласија сите членови на Управниот одбор и седницата беше прекината во 15.30 часот.*

* ***VI***

*Седницата продолжи со работа на 30 јануари 2024 година во 16.00 часот, по пат на конференциска врска, согласно член 20 на Деловникот за работата на Управниот одбор.*

***Во работата на ова продолжение на седницата учествуваа следните членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фадил Цана, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Претседателот на Управниот одбор Дејан Николовски утврди дека пет члена на Управниот одбор* *се вклучени во работата на седницата преку конференциска врска со што се исполнети условите за полноважно работење и одлучување. Веднаш потоа, побара согласност од останатите членови на Управниот одбор за дополнително одложување на седницата, со оглед што од вчерашното продолжение до денес нема нови околности и за да се остави можност за доусогласување на некои работи.*

*По предлогот сите членови се изјаснија позитивно, со што во 16.10 часот* *Управниот одбор едногласно одлучи седницата да продолжи во друг термин што дополнително ќе се утврди.*

* ***VII***

*Седницата продолжи со работа на 7 февруари 2024 година во 12.00 часот, по пат на конференциска врска, согласно член 20 на Деловникот за работата на Управниот одбор.*

***Во работата на ова продолжение на седницата учествуваа следните членови на Управниот одбор:***

* *Дејан Николовски, претставник од Министерството за финансии – претседател;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*
* *Ангелина Бачановиќ, претставник на осигурениците   – член.*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Христо Трповски, раководител на одделението за регрес и судски постапки, во својство на записничар.*

*Претседателот на Управниот одбор Дејан Николовски утврди дека во работата на седницата преку конференциска врска се вклучени шест члена на Управниот одбор со што се исполнети условите за полноважно работење и одлучување. Потоа ја поздрави и ѝ посака успешна работа на Ангелина Бачановиќ, претставник на осигурениците која е новоименуван член и денес за првпат учестува во работата на Управниот одбор.*

*Ангелина Бачановиќ наведе дека со оглед што денес била известена за седницата, која веќе се одвивала во продолженија, не ќе може да даде придонес во работата, односно ќе се воздржи од гласање. Освен што не е запознаена со досегашниот тек на седницата, односно нема добиено претходни материјали, го нема ниту деловникот за работата на Управниот одбор за да се запознае со правата и обврските како член.*

*Претседателот Дејан Николовски изрази разбирање за излагањето на Ангелина Бачановиќ, односно за нејзината неможност да земе учество во одлучувањето по предлогот. Потоа, откако се увери дека сите членови го добиле денешниот работен материјал – Предлог Одлука за утврдување на бодот за платите на вработените во Фондот, ја отвори расправата.*

*Маја Ковачева зеде збор и читајќи ја препораката на Владата посочи дека нејзиниот прв дел не се разликува од претходната препорака, односно повторно се препорачува одлуката за бодот да биде прилагодена на одобрениот буџет на Фондот за 2024 година. Во врска со тоа, имајќи во вид дека во буџетот на Фондот нема доволно средства на ставката за плати за цела година да се исплаќаат плати според вредноста на бодот утврдена во ноември 2023 година, праша дали директорите можат да појаснат дали Управниот одбор би бил „исправен“ доколку ја прифати препораката и донесе одлука за утврдување на вредноста на бодот за платите во висина од 77,16 денари.*

*Директорката Филиповска Грашкоска одговори дека на директорите не им се познати детали од текот на седницата на Владата кога се расправало тоа прашање, но од Владата е јасно препорачано вредноста на бодот утврдена во ноември 2023 година да има примена од 1 јануари до 31 мај 2024 година. За тој период не недостигаат средства а во меѓувреме ќе се бараат решенија за понатаму.*

*Потоа и Дејан Николовски наведе дека очигледно Владата е свесна за состојбата и дека ќе бара решение за справување со неа.*

*Тања Дејаноска праша, дали со оглед на долгото траење на оваа седница и долготрајната неможност да се донесе одлука, што произлегуваше и од техничките проблеми на релација Фонд – Министерство за финансии, Управниот одбор да констатира дека се надминати техничките проблеми помеѓу двете институции. Истакна дека ситуацијата беше таква што каква и одлука да донесеше Управниот одбор, ќе беше во судир со прописите.*

*Маја Ковачева наведе дека на 5 февруари лекарската, стоматолошката и фармацевтската комора поднеле барање до Фондот со кое бараат податоци за прашања поврзани со утврдувањето на бодот за платите на вработените во Фондот. Нагласи дека инсистираат да добијат одговор на барањето. Директорката Филиповска Грашкоска наведе дека Фондот секако ќе даде одговор на барањето и тоа веќе денес.*

*Љубиша Каранфиловски ја поздрави препораката на Владата и изрази задоволство што со неа се создадоа услови за надминување на проблемот кој долго не измачуваше. Се согласи со констатацијата на Тања Дејаноска дека Управниот одбор беше во незавидна положба, односно дека каква одлука и да донесеше, не ќе беше целосно во согласност со законите. Сега, со препораката на Владата, тоа е надминато и се отвора можност решавање на состојбата и за донесување одлука.*

*Ангелина Бачановиќ, иако повтори дека за донесувањето на одлуката е воздржана од причина што немала време да се запознае со сите факти потребни за одлучување, сепак како правник по професија укажа на потребата од неколку номотехнички подобрувања на текстот на одлука, за кои директорката Филиповска Грашкоска рече дека ќе бидат извршени.*

*Потоа претседателот ја заклучи расправата и предлогот за донесување Одлука за утврдување на вредноста на бодот за платите на вработените на Фондот го стави на гласање.*

*За донесување на Одлуката гласаа Љубиша Каранфиловски, Димитар Димитриевски, Тања Дејаноска и Маја Ковачева, а Дејан Николовски и Ангелина Бачановиќ се воздржаа од гласање. На тој начин, Управниот одбор со мнозинство на гласови ја донесе предложената*

***Одлука***

***за утврдување на вредноста на бодот за платите на вработените на Фондот за здравствено осигурување на Република Северна Македонија***

*со која вредноста на бодот се утврди на 77,16 денари.*

*По донесувањето на одлуката, претседателот изрази задоволство што оваа долготрајна седница што цел месец ги оптоваруваше членовите на Управниот одбор, но и менаџментот и вработените во Фондот, конечно завршува и резултира со донесување на одлука. Потоа побара записникот од оваа седница да биде подготвен за следната седница.*

*И Маја Ковачева побара покрај записникот од оваа, да бидат подготвени и записниците од останатите минати седници кои сѐ уште не се усвоени, како и во иднина да бидат редовно подготвувани.*

*Ангелина Бачановиќ побара материјалите за наредните седници навремено да се доставуваат како би можела подготвена да учествува во нив.*

*Директорката Филиповска Грашкоска ѝ одговори дека материјалите се доставуваат во согласност со Деловникот за работата на Управниот одбор при што се остава доволно време за нивно разгледување. Денешното продолжение на седницата е исклучок бидејќи е закажано како итно и затоа материјалот бил доставен пред седницата. И решението за ваше именување во Фондот пристигна денес, поради што немаше можност порано да ви се достават сите акти на Фондот поврзани со работата на Управниот одбор.*

*Потоа, во 12.35 часот претседателот Дејан Николовски ја заклучи Сто педесет и четвртата седницата.*

***Записничар, Управен одбор/Bordi drejtues***

 ***м-р Даниела Јовческа – Ѓуровска Претседател/Kryetar,***

 ***Дејан Николовски***

 ***Записничар,***

 ***Христо Трповски***